अरुणाचल प्रदेश संक्रमण मुक्त हुआ, उपचाराधीन मामलों की संख्या शून्य हुई
राज्य निगरानी अधिकारी लोबसांग जम्पा ने बताया कि पूर्वोत्तर के राज्य में संक्रमितों की कुल संख्या 64,484 है, जबकि ठीक होने वालों की संख्या 64,188 है। उन्होंने कहा कि पिछले 24 घंटे में कोविड-19 का कोई नया मामला सामने नहीं आया।
ईटानगर: अरुणाचल प्रदेश के लोहित जिले में एकमात्र उपचाराधीन मरीज के रविवार को स्वस्थ हो जाने के बाद राज्य कोरोना वायरस से मुक्त हो गया। स्वास्थ्य विभाग के एक वरिष्ठ अधिकारी ने यह जानकारी दी। राज्य निगरानी अधिकारी लोबसांग जम्पा ने बताया कि पूर्वोत्तर के राज्य में संक्रमितों की कुल संख्या 64,484 है, जबकि ठीक होने वालों की संख्या 64,188 है। उन्होंने कहा कि पिछले 24 घंटे में कोविड-19 का कोई नया मामला सामने नहीं आया।उन्होंने बताया कि राज्य में पिछले 24 घंटे में संक्रमण से किसी की मृत्यु नहीं होने से मृतक संख्या 296 बनी हुई है। मरीजों के स्वस्थ होने की दर 99.54 प्रतिशत है। जम्पा ने बताया कि शनिवार को 111 नमूनों सहित अब तक 12.68 लाख से अधिक नमूनों की कोविड-19 संबंधी जांच हुई है। राज्य टीकाकरण अधिकारी डॉ दिमोंग पाडुंग ने बताया कि राज्य में 16,58,536 से अधिक लोगों को कोविड-19 रोधी टीके की खुराक दी गई है।भारतीय चिकित्सा अनुसंधान परिषद (ICMR) ने रविवार को बताया कि, भारत में कल कोरोना वायरस के लिए 6,20,251 सैंपल टेस्ट किए गए, कल तक कुल 78,69,22,965 सैंपल टेस्ट किए जा चुके हैं। भारत में पिछले 24 घंटों में कोरोना वायरस (COVID19) के 1,421 नए मामले सामने आए, 1,826 लोग डिस्चार्ज हुए और 149 लोगों की कोरोना से मौत हुई। देश में कोरोना के अबतक कुल 4,30,19,453 मामले सामने आ चुके हैं, वहीं 16,187 सक्रिय मामले हैं। देश में अबतक कुल 4,24,82,262 लोग कोरोना को मात देकर ठीक हो गए हैं। देश में कोरोना से अबतक कुल 5,21,004 मौतें हो चुकी हैं। वहीं वैक्सीनेशन का आंकड़ा 1,83,20,10,030 के पार पहुंच गया है।केंद्रीय स्वास्थ्य मंत्रालय ने शनिवार को कहा कि देश में कोविड-19 रोधी टीके की 183 करोड़ से ज्यादा खुराकें लोगों को दी जा चुकी हैं। मंत्रालय ने कहा कि शनिवार शाम सात बजे तक 26 लाख से ज्यादा खुराकें दी गई हैं और देर रात अंतिम रिपोर्ट आने के बाद यह संख्या बढ़ सकती है। मंत्रालय के मुताबिक अब तक 12-14 आयुवर्ग के बच्चों को 1.20 करोड़ से अधिक खुराकें दी जा चुकी हैं। उसने कहा कि स्वास्थ्य कर्मियों, अग्रिम पंक्ति के कर्मियों और 60 साल से ज्यादा आयु के लोगों को 2.25 करोड़ से ज्यादा ऐहतियाती खुराक दी जा चुकी है।